***5. Napirendi pont***

***ELŐTERJESZTÉS***

***Óbarok Község Önkormányzat Képviselő-testületének***

***2022. február 3. napjára összehívott***

***soros, nyílt ülésére***

***Az előterjesztés címe és tárgya:***

 ***Az önkormányzati képviselők, a bizottsági elnökök és bizottsági tagok tiszteletdíjáról***

***A tárgykört rendező jogszabály:***

* *Magyarország helyi önkormányzatairól szóló 2011. évi CLXXXIX. törvény*

***Előterjesztő:*** *Mészáros Kartal polgármester*

***Az előterjesztést készítette:*** *Dr. Fehér Diána aljegyző*

 *Freész Józsefné jegyzőkönyvvezető*

***Tisztelt Képviselő-testület!***

*Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 35. §-a szerint:*

*„****35. §*** *(1) A képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.*

*(1a) A fővárosi közgyűlés fővárosi kerületi polgármester tagjai számára közgyűlési tagságukért tiszteletdíjat, költségtérítést, költségátalányt és egyéb juttatást nem állapíthat meg.*

*(2) Ha az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható. Az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását.*

*(3) Az önkormányzati képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.*

*(4) Az önkormányzati képviselő tiszteletdíja és egyéb juttatása közérdekből nyilvános adat.”*

*Fentiek alapján a képviselői tiszteletdíj, természetbeni juttatás megállapítása opcionális. Azonban ha a képviselő-testület díjazás megítéléséről határoz, úgy azt csak önkormányzati rendeletbe foglalva teheti meg. A megállapított tiszteletdíj mértékével kapcsolatban részletszabályt a törvény nem tartalmaz, megkötés azonban, hogy a tiszteletdíj megállapítása nem veszélyeztetheti az önkormányzat kötelező feladatai ellátását.*

*Azon képviselők számára, akik „plusz” feladatot látnak el (azaz bizottság elnöke, tagja, vagy tanácsnok) a képviselő-testület magasabb összegű tiszteletdíjat állapíthat meg.*

*A képviselők részére az Mötv. nem állapít meg sem költségátalányt, sem rendszeres költségtérítést, részükre eseti költségek megtérítésére van lehetőség. Ezen költségtérítés feltétele, hogy a képviselő által megelőlegezett kiadás vagy a képviselő-testület képviseletével vagy a képviselő-testület, a polgármester megbízásából végzett tevékenységgel legyen összefüggő, e mellett számlával kell igazolni a szükséges kiadásokat. A képviselői költségek kifizetését a polgármester engedélyezi.*

*Tájékoztatom a Tisztelt Képviselő-testületi tagokat, hogy Óbarok Község Önkormányzat Képviselő-testülete megalkotta a települési önkormányzati képviselők tiszteletdíjáról szóló 10/2019. (XI.21.) önkormányzati rendeletét, mely rendelet hatályon kívül helyezésével az új, beterjesztett rendelettervezet elfogadását javaslom.*

*Kérem Tisztelt Képviselő-testületet az előterjesztés alapján a rendelettervezetet megvitatni, és elfogadni szíveskedjen.*

*Óbarok, 2022. január 14.*

 ***Mészáros Kartal***

 *polgármester*

***Rendelettervezet***

***Óbarok Község Önkormányzat Képviselő-testületének***

***.../2022. (II. 14.) önkormányzati rendelete***

***az önkormányzati képviselők, a bizottsági elnökök és bizottsági tagok tiszteletdíjáról***

*Óbarok Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:*

***1. §***

*(1) A képviselő tiszteletdíjának összege bruttó 15.000,- Ft/hó.*

*(2) Azt a képviselőt, aki bizottságnak tagja az (1) pontban meghatározott összegen felül további bruttó 15.000,-Ft/hó tiszteletdíj illeti meg.*

*(3) Azt a képviselőt, aki bizottság elnöke az (1) pontban meghatározott összegen felül további bruttó 15.000,-Ft/hó tiszteletdíj illeti meg.*

*(4) A bizottság nem képviselő tagját tiszteletdíj nem illeti meg.*

*(5) A (2) és (3) pont együttesen nem alkalmazható.*

***2. §***

*(1) A tiszteletdíjról vagy annak egy részéről a képviselő a polgármesterhez címzett írásbeli nyilatkozattal mondhat le, amelyet legkésőbb az önkormányzat költségvetésének elfogadásáig kell benyújtani a polgármesterhez.*

*(2) A nyilatkozatnak tartalmaznia kell:*

*a) lemondás kezdő és befejező időpontját,*

*b) a lemondással érintett tiszteletdíj bruttó összegét,*

*(3) A képviselő a tiszteletdíj kifizetéséhez szükséges adatokat a Felcsúti Közös Önkormányzati Hivatal Jegyzője részére köteles bejelenteni, aki a kifizetéshez szükséges személyes adatokat a megbízatás ideje alatt, ahhoz kapcsolódóan kezeli.*

*(4) A tiszteletdíjat – a hatályos jogszabályokban meghatározott, bevételt szerzőt terhelő adó és járulék levonását követő összegben – havonta, átutalással kell kifizetni a jogosult bankszámla számára, legkésőbb a tárgyhót követő hó 10. napjáig. A kifizetésről a jegyző gondoskodik.*

***3. §***

*Hatályát veszti a települési önkormányzati képviselők tiszteletdíjáról szóló 10/2019 (XI.21.) önkormányzati rendelet.*

***4. §***

*Ez a rendelet 2022. március 1-jén lép hatályba.*

 ***Mészáros Kartal Dr. Sisa András***

 *polgármester jegyző*

*Záradék:*

*Ez a rendelet a mai napon kihirdetésre került, a Felcsúti Közös Önkormányzati Hivatal Óbaroki Kirendeltségének hirdetőtábláján történő kifüggesztéssel.*

*Kelt: Óbarok, 2022. február*

 ***Dr. Sisa András***

 *jegyző*

Végső előterjesztői indokolás

*A Magyarország helyi önkormányzatairól szóló*[*2011. évi CLXXXIX. törvény (továbbiakban: Mötv.) 143. § (4) bekezdésének f) pont*](https://njt.hu/jogszabaly/2011-189-00-00)*ja felhatalmazást ad a helyi önkormányzat képviselő-testülete számára, hogy a helyi önkormányzati képviselőnek, a bizottsági elnöknek és tagnak, továbbá a tanácsnoknak járó tiszteletdíjat, illetőleg természetbeni juttatást önkormányzati rendeletben állapítsa meg.*

*A Képviselő-testület az [Mötv. 35. § (1) bekezdés](https://njt.hu/jogszabaly/2011-189-00-00%22%20%5Ct%20%22_blank)ében meghatározott feladatkörében eljárva az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.*